REGOLAMENTTAL-KUMMISJONI (KE) Nru 981/2008
tas-7 ta' Ottubru 2008
li jemenda r-Regolament (KE) Nru 423/2008 li jistabbilixxi ċerti regoli dettaljati għall-implimentazzjoni tar-Regolament tal-Kunsill (KE) Nru 1493/1999 u li jistabbilixxi kodiċi tal-Komunità ta' prattiċi u proċessi enoloġiċi
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1493/1999 tas-17 ta' Mejju 1999 dwar l-organizzazzjoni komuni tas-suq tal-inbid (1), u b'mod partikolari l-Artikolu 46(1) u (2) tiegħu,
Billi:
(1)
Ir-Regolament (KE) Nru 1493/1 999 tħassar bir-Regolament tal-Kunsill (KE) Nru 479/2008 tad-29 ta' April 2008 dwar l-organizzazzjoni komuni tas-suq tal-inbid, li jemenda r-Regolamenti (KE) Nru 1493/1999, (KE) Nru 1782/2003, (KE) Nru 1290/2005, (KE) Nru 3/2008 u li jħassar ir-Regolamenti (KEE) Nru 2392/86 u (KE) Nru 1493/1999 (2). Madankollu, il-Kapitolu I tat-Titolu V tar-Regolament (KE) Nru 1493/1999 dwar il-prattiki u t-tekniki enoloġiċi, l-Artikolu 70 tiegħu, kif ukoll id-dispożizzjonijiet korrispondenti li jinsabu speċifikament fl-Annessi għar-Regolament imsemmi jibqgħu applikabbli sal-31 ta' Lulju 2009.
(2)
L-Anness V, il-punt A 2, tar-Regolament (KE) Nru 1493/1999 jipprevedi derogi mill-kontenut massimu totali ta' dijossidu tal-kubrit f'ċertu kategoriji ta' nbejjed fejn il-kontenut tar-residwi taz-zokkor huwa ta’ 5 grammi jew aktar kull litru.
(3)
L-Anness V, il-punt B 3, tar-Regolament (KE) Nru 1493/1999 jipprevedi l-possibilità ta' deroga mill-kontenut massimu totali fl-aċidità volatili għal ċerti kategoriji ta' nbejjed.
(4)
Ir-Regolament tal-Kummissjoni (KE) Nru 423/2008 (3) jiddefinixxi ċerti regoli dettaljati ta' applikazzjoni għar-Regolament (KE) Nru 1493/1999 li jirrigwardaw b'mod partikolari l-kontenuti massimi totali tad-dijossidu tal-kubrit fl-inbejjed u l-kontenuti massimi totali tal-aċidità volatili tal-inbejjed. Partikolarment, l-Artikolu 23(1) ta' dak ir-Regolament jipprevedi li l-emendi għal-listi tal-inbejjed tal-punt A 2 tal-Anness V tar-Regolament (KE) Nru 1493/1999 għandhom ikunu stabbiliti fl-Anness XIV tar-Regolament (KE) Nru 423/2008, u l-Artikolu 24 ta' dan ir-Regolament tal-aħħar jipprevedi li l-inbejjed li għalihom huma previsti derogi mill-kontenut massimu tal-aċidu volatili b'konformità mal-Anness V, il-punt B 3, tar-Regolament (KE) Nru 1493/1999 għandhom ikunu stabbiliti fl-Anness XVI tar-Regolament (KE) Nru 423/2008.
(5)
Ċerti nbejjed bojod Portugiżi ta' kwalità psr “Douro” akkumpanjati bl-espressjoni “colheita tardia” jkun fihom kontenut ta' residwi taz-zokkor ta’ 80 g/l jew aktar u jeħtieġu għall-preservazzjoni tagħhom f'kundizzjonijiet ta' kwalità tajbin kontenut ta' dijossidu tal-kubrit ta' aktar mil-limitu ġenerali ta' 260 mg/l, imma mhux aktar minn 400 mg/l. Għalhekk hu meħtieġ li dawn l-inbejjed jiżdiedu mal-lista fl-ewwel inċiż tal-punt b fl-Anness XIV tar-Regolament (KE) Nru 423/2008.
(6)
Ċerti nbejjed bojod Spanjoli ta' kwalità psr bid-denominazzjoni tal-oriġini “Rioja”, jew bid-denominazzjoni tal-oriġini “Malaga”, bħal ċerti nbejjed bojod Portugiżi ta' kwalità psr “Douro”, li huma żviluppati skont metodi partikolari u li għandhom qawwa alkoħolika ogħla minn 13 % vol., normalment ikun fihom kontenut ta' aċidità volatili ogħla mil-limiti stabbiliti fl-Anness V, il-punt B 1 tar-Regolament (KE) Nru 1493/1999 iżda mhux anqas minn 25, 35 jew 40 milli-ekwivalenti għal kull litru, skont il-każ. Għaldaqstant dawn l-inbejjed għandhom jiżdiedu mal-lista tal-Anness XVI tar-Regolament (KE) Nru 423/2008.
(7)
Ir-Regolament (KE) Nru 423/2008 fl-Artikolu 44 tiegħu jistipula r-regoli ġenerali għall-użu sperimentali tal-prattiki enoloġiċi ġodda fl-Istati Membri. Il-kundizzjoni prevista fil-paragrafu 1(c) ta' dak l-Artikolu, li timpedixxi li nbejjed soġġetti għal prattiki enoloġiċi sperimentali awtorizzati fi Stat Membru jintbagħtu barra minn dak l-Istat Membru, ħolqot diffikultajiet għall-operaturi l-aktar għall-evalwazzjoni tal-impatt ekonomiku tal-prattiki sperimentali. Hu meħtieġ li titneħħa din il-kundizzjoni restrittiva fejn il-prattika kkonċernata diġà kienet irrakkomandata u ppubbliċizzata mill-Organizzazzjoni Internazzjonali tal-Inbejjed u tad-Dwieli (OIV).
(8)
Il-possibiltà taċ-ċirkolazzjoni tal-inbejjed li jkunu soġġetti għall-prattiki enoloġiċi sperimentali madwar il-Komunità, għandha tkun soġġetta għall-kontroll effikaċi u l-prattiki sperimentali użati għal dawn l-inbejjed għandhom ikunu indikati fuq id-dokument “appoġġanti” (anċillari) imsemmi fl-Artikolu 70(1) u fuq ir-reġistru previst fl-Artikolu 70(2) tar-Regolament (KE) Nru 1493/1999.
(9)
Ir-Regolament (KE) Nru 423/2008 għandu jkun emendat skont dan.
(10)
Il-miżuri previsti f’dan ir-Regolament huma skont l-opinjoni tal-Kumitat ta’ Ġestjoni għall-Organizzazzjoni Komuni tas-Swieq Agrikoli,
ADOTTAT DAN IR-REGOLAMENT:
Artikolu 1
Ir-Regolament (KE) Nru 423/2008 hu emendat kif ġej:
(1)
Fl-Artikolu 44(1), l-ewwel subparagrafu hu emendat kif ġej:
a)
Tiżdied is-sentenza li ġejja mal-punt (c):
“Madankollu, fejn il-prattika jew it-trattament enoloġiku li huwa soġġett għal tali awtorizzazzjoni sperimentali tkun prattika enoloġika diġà rrakomandata u ppubbliċizzata mill-OIV, il-prodotti miksuba jistgħu jiġu kkummerċjalizzati madwar il-Komunità kollha”.
b)
jiżdied il-punt (e) li ġej:
“(e)
il-prattiki jew trattamenti kkonċernati għandhom jitniżżlu fid-dokument appoġġjanti previst fl-Artikolu 70(1) u fir-reġistru previst fl-Artikolu 70(2) tar-Regolament (KE) Nru 1493/1999.”
(2)
L-Annessi XIV u XVI għandhom ikunu emendati skont l-Anness ta' dan ir-Regolament.
Artikolu 2
Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 7 ta’ Ottubru 2008.